hegyi beszéd XIII.
Harc a paráznasággal
Máté 5:27–30
Lekció: 1Thessz 4:1–8; Zsid 13:4

[bookmark: _GoBack]Azon gondolkozom, hogy nem az Éden-kertben vagyunk-e. Ott röviddel a bűnbeesés előtt a kígyó megkérdezte Évát: „Csakugyan azt mondta Isten, hogy a kertnek egy fájáról se egyetek?” (1Móz 3:1) Az ártatlannak tűnő kérdés valójában frontális támadás volt Isten lénye ellen. A kérdéssel úgy mutatta be Istent, mint aki meg akar fosztani a jótól, és indokolatlanul korlátoz minket. Mint aki ellensége az ember örömének. A taktika működött, és nemsokára az első emberpár már evett a tiltott gyümölcsből. 
Vajon nem ugyanezzel a kérdéssel nézünk szembe a szexualitás terén? A világban azt halljuk, hogy a szexualitás a kulcsa az emberi boldogságnak. Már tizenéves kortól kezdve normálisnak mondják az önkielégítést és a testi kapcsolatot. A reklámok nők és férfiak testét használva próbálják rábeszélni a nézőket a vásárlásra. Ha valaki egyedül van, az internet vagy bármelyik újságosstand tömegével kínálja az eszközöket, amivel vágyát kielégítheti. A házasságtörés, és a társam elhagyása elfogadott joggá vált, ha boldogtalannak érzem magam. Ez áradattal szemben szólal fel a keresztyén erkölcs, és válaszként azt kapja, hogy vaskalapos, és az ember boldogsága helyett értelmetlen, régi szabályokkal törődik.
Ám mivel a Biblia tanítását nem függetleníthetjük Istentől, ezért mindezek a jelzők valójában az Istenről alkotott képet célozzák meg. Nem csupán Isten bölcsességét kérdőjelezi meg a világ, hanem mindenekelőtt Isten jóságát. „Csakugyan azt mondta Isten…?” Csakugyan azt mondta Isten, hogy tilos minden testi dolog, ami a ti boldogságotokat szolgálná? Az éden-kerti kígyó szavát halljuk.
Mély meggyőződésem azonban, hogy Isten jó. A Biblia ezt tanítja, az életem erről beszél: Isten a legnagyobb jó. Éppen ezért Jézusnak a hetedik parancsolatot részletező szavait nem a tiltás és bűn szemszögéből nézem először, hanem Isten jóságának és ajándékának nézőpontjából. Nem azt vizsgáljuk elsőként, hogy mit tilt Isten, hanem azt, hogy mit adott nekünk Isten a férfi és nő viszonyában és a testi kapcsolatban. Meggyőződésem, hogy nagy szükségünk van Isten jóságáról hallani a szexualitás területén az egyházban, a tizenéveseket vagy egyedülállókat is beleértve.
Isten ajándéka a paráznasággal szemben
„Hallottátok, hogy megmondatott a régieknek: Ne paráználkodjál!” – eleveníti fel Jézus a hetedik parancsolatot. Azon túl, hogy mit tilt ez a parancsolat, az is fontos, hogy mit nem. Sem itt, sem a Bibliában máshol Isten nem tiltja a testi vágyakat. Isten maga teremtett minket nővé és férfivé – szexuális vágyakkal rendelkező lényekké. Nem bűn önmagában a vágy, mint ahogy az sem, ha valakit vonzónak találok. Mindezeknek a vágyaknak céljuk van – de a házasságban. A testi kapcsolatra való utalás – „és lesznek ketten egy testté” (1Móz 2:24) – csak azután hangzik el a Szentírásban, hogy Isten Évát Ádámhoz vezeti, és házasságban hozzáköti („elhagyja apját és anyját”). Egyedül a házasság keretében, az egymás mellett való feltétel nélküli és teljes elköteleződéssel van helye a testi vágyaink beteljesülésének. Ebben a keretben a szexualitás Isten ajándéka a férfi és nő számára.
Miért? Azért, mert a testi kapcsolat egy rendkívül erős ragasztóként működik. Isten azért adja azt, hogy erősítse az életre szóló elkötelezettséget a férfi és nő között. Ezáltal a házastársak szolgálnak és örömet okoznak egymásnak. Megerősítik szerelmüket. Emlékeztetik magukat, hogy olyan különleges viszony van kettejük között, amiben senki mással e földön nem osztoznak. 
Pontosan ezért Istennek kedves a házasságban való testi kapcsolat. A Zsidó 13:4 azt mondja, hogy a házasság és a szeplőtelen (tiszta) házaságy minden tekintetben tiszta. Pontosan ezért a Szentírásban nyoma sincs a viktoriánus prűdségnek. Az Énekek éneke vagy a Példabeszédek bizonyos részei (Péld 5:15–19) arról beszélnek, hogy a szerelmes társak egymásban való öröme csodálatos. Ezért is mondja a Pál a házastársaknak, hogy „ne fosszátok meg egymást!” (1Kor 7:5) Isten igen pozitívan beszél a testi vágyainkról. Annyira, hogy a testi egységet még a Krisztus és az ő népe kapcsolatának érzékeltetésére is használja: „Azért elhagyja az ember apját és anyját, és ragaszkodik a feleségéhez, és lesznek ketten egy testté. Felette nagy titok ez, én pedig ezt Krisztusról és az egyházról mondom.” (Ef 5:31–32) Milyen távol van mindez attól a karikatúráról, amit a világ rajzol a keresztyénségről!
A paráznaság bűne
De… egy olyan világban élünk, ahol kivettük a testi vágyakat az Isten által rendelt szerepéből. A szexualitást mederbe terelő szabályokat félretettük, és elhoztuk a „szabad szex” korát. Ahol a szexualitás nem a koronája egy kapcsolatnak, hanem a kiindulópontja. A helyzetet jól mutatja, hogy tegnap a két legnagyobb olvasottságú magyar internetes portál címoldalán tizenöt nyíltan szexuális, sokszor pornográf tartalom volt. Ennyire részévé vált napjainknak a testi vágyaidnak kielégítése, a hűtlenség és a tisztátalanság. És Jézus e világnak mondja, hogy „mindenki, aki kívánsággal tekint egy asszonyra, már paráználkodott vele az ő szívében.” Jézus újra a törvény mélyére megy: nem áll meg csak egy-egy nagyobb bűnös tett megnevezésénél, hanem a gondolatokat is elítéli. 
De miért is baj eltérni az Isten áldal adott keretektől – legyen szó tettekről vagy gondolatokról? Egy folyó hasonlatával élve azt mondhatnám, hogy a medrébe szorított és helyesen szabályozott folyó nagy áldás a körülötte lakóknak: ivó- és öntözővizet ad, erőművet hajt meg, csodálatos alkalmat ad a kirándulásra vagy kikapcsolódásra. Ám a gátja vesztett, medréből kilépő, szabadon áradó árvíz nem használ, csak pusztít. És ennek a pusztító árnak a söprését látjuk napjainkban. 
A szexualitásról azt mondtuk, hogy az Isten ajándéka a férfi és nő számára a házasságban. Ha azonban kiveszed ebből a keretből, az áldásból átok lesz: vétkeddel önmagunk, a másik és Isten ellen támadunk. E hármas bűn a paráznaság minden formájának jellemzője.
Vétkezel Isten ellen. Először is vétkezünk Isten ellen, amikor nem engedelmeskedünk az ő szavának. Pál a Kolossé levélben a következőt írja: 
„Öldököljétek meg azért földi tagjaitokat: a paráznaságot, tisztátalanságot, bűnös szenvedélyt, gonosz kívánságot és a telhetetlenséget, amely bálványimádás. Ezek miatt jön el az Isten haragja.” (Kol 3:5–6)
A paráznaság bármely formája – a tisztátalan ábrándozástól kezdve a házasságtörésig – Isten szava ellen tör. Isten haragszik erre a bűnre. Haragszik, hogy nem bízunk benne. Hogy bölcsebbnek tartjuk magunkat az ő szavánál. Hogy saját vágyainkat, jóérzésünket fölé helyezzük az ő szavának. Hogy fontosabbá válik, hogy azt az ábrándot dédelgessem, azt a videót megnézzem, azt a kielégülést megszerezzem – fontosabbá Istennél. Ez pedig nem is csak engedetlenség, hanem bálványimádás is – ezt mondja fent Pál is. Hiszen az életemben felnőtt valami, ami fontosabbá vált Istennél. Amiért Isten a hátsó ülésre került. Ami lényegesebbé[footnoteRef:1] vált a boldogságom szempontjából, mint Isten. [1:  https://www.challies.com/articles/8-sins-you-commit-whenever-you-look-at-porn ] 

Továbbá a parázna gondolatainkkal és tetteinkkel Isten ellen támadunk azért is, mert azok tisztátalanok. Isten szent és tiszta minden tettében és gondolatában. A paráznaság azonban alapvetően önmagamról és önmagamnak való örömszerzésről szól[footnoteRef:2] – ezért gondolok, nézek vagy teszek érzéki dolgokat. Mindez önzés: csak egy dologgal vagyok elfoglalva – magammal. És ezt lassan már észre sem veszem, hanem haladok egyre lefelé a lejtőn. A Kolossé levélből vett idézet egy bűnsorozatot tár elénk, ami a végéről indul. A telhetetlenség, a többet akarás bűne szüli a gonosz kívánságot. A kívánság elszaporodva szenvedéllyé, fékezetlen vággyá válik. A szenvedély nemzi a helytelen tetteket: a tisztátalanságot és a paráznaságot. Ezen a lejtőn indít el a magam körül forgás. Mindebben nincs tisztaság, nincs szeretet Isten és ember iránt. Nincs szépség. Hanem vágyak, gondolatok és szavak, amellyel megvetjük és megszomorítjuk Isten Szentlelkét (1Thessz 4:8). Éppen ezért Isten haragszik a paráznaságra. [2:  https://restoringsexualpurity.org/sexual-sin/ ] 

Vétkezel a másik ellen. Ám a paráznaságban vétkezünk a másik ellen is. Az Első Thesszalonikai levélben azt olvassuk:
„hogy mindegyikőtök szentül és tisztán őrizze meg testét, nem szenvedélyes érzékiségben, […] hogy senki ne legyen szertelen, és ne károsítsa meg valamely dologban a testvérét, mert bosszút áll az Úr mindezekért.” (1Thessz 4:4–6)
A paráznaság, a szenvedélyes érzékiség megkárosítja a másikat, mert valójában csak használom a másikat a saját alantas vágyaimra. Ez tisztán látható a pornónál, ahol a szereplők csak eszközök, hogy engem szolgáljanak. De ugyanezt mondhatjuk a buja álmodozásokról és fantáziákról, ahol nem igazán érdekel engem, hogy a másiknak mi a jó – csak kihasználom őt a magam vágyaira. És sok esetben a párkapcsolatok is csak erről szólnak – egyik vagy mindkét részről. Kellett valaki nekem, hogy ne legyek magányos, hanem érezzem magam jól. 
Tudom, egy szerelemtől fűtött párkapcsolatban néha nehéz ezt látni. Az érzelmek szorosan összekötnek a másikkal, és sokszor őszintén gondolom, hogy én tényleg az ő javát akarom. De Isten, aki alkotta az embert az ő testével együtt, jobban tudja, hogy mi a jó nekünk. 
A testi közösség teljes kitárulkozás a másik előtt. Ha ezt nem támasztja meg alulról a feltétel nélküli elfogadás és szeretet esküje, akkor sérülni fogunk. Vagy kitárjuk magunkat a másik előtt, ám az nem szeret minket feltétel nélkül, és idővel elhagy – ezzel óriási fájdalmat okoz a szívünknek. Vagy nem is törekszünk a teljes őszinteségre, ekkor viszont pont az a teljes lelki-testi egység sérül, amilyennek Isten megteremtette a férfi és nő kapcsolatát a házasságban. A házasság előtt nem lehetek biztos a másik feltétel nélküli szeretetében – ha az lennék, nem jelentene nehézséget ezt esküben is kimondani.
A szexualitás virágát le lehet szakítani a házasság esküje nélkül is, de abban a környezetben aligha fog virulni, és sokáig friss maradni. Olvastam, hogy a nálunk is kapható licsi érdekes gyümölcs. Míg érett állapotában ízletes és különleges, addig ha túl korán, éretlenül szedik le, rosszullétet, sőt halált is okozhat a benne lévő méreganyagok miatt.[footnoteRef:3] Ehhez hasonló a házasság keretén kívüli testi kapcsolat is.  [3:  http://www.krcrtv.com/news/health/potentially-poisonous-fruits-and-veggies/445669173 ] 

Vétkezel önmagad ellen. Végül a tisztátalan vágyakkal és testekkel magunk ellen is vétkezünk. Pál azt mondja a korinthusiaknak:
„Kerüljétek a paráznaságot! Minden bűn, amelyet az ember elkövet, a testen kívül van, de aki paráználkodik, a saját teste ellen vétkezik. Avagy nem tudjátok, hogy a ti testetek a bennetek lakozó Szentlélek temploma, amelyet Istentől kaptatok, és nem a magatokéi vagytok?” (1Kor 6:18)
A paráznasággal átadom a Krisztus által megváltott testemet a bűnnek. Megszomorítom a Szentlelket. Ennek szomorú következményeit pedig mind learatom: legyen szó a megterhelt lelkiismeretről, a családomnak vagy körülöttem lévőknek okozott fájdalomról, a bűnöm kiderülte után bennem csalódó, miattam megbotránkozó emberekről. 
Volt egy keresztyén lelkigondozó az Egyesült Államokban. Rendkívül áldott szolgálata volt, kiváló előadásai, biblikus tanítást hirdető könyvei. A depresszióról szóló könyvét elkezdtük lefordítani, és a kiadására készültünk. Amikor jött a hír, hogy beperelték két tizenéves molesztálásáért. Perbe fogták, és élete munkája hirtelen a semmivé lett. A könyvét ezek után már nem lehetett kiadni, hiába volt kiváló munka. Remélem, megtért, de bűnét megszenvedte nemcsak családja, hanem elsősorban ő maga. 
Szeretett budapesti gyülekezet, a paráznaság egy formája sem semleges vagy ártalmatlan. Sem a fejünkben zajló ábrándozások, sem a magányunkban elkövetett nézelődések, sem a helytelen flörtölgetések és tettek. Isten nem csúfoltatik meg, amit vetünk, azt aratjuk (Gal 6:7).
A paráznaság veszélye
Ám bármilyen magasra is helyezi Jézus a mércét, a jó hír az, hogy van lehetőség a megtérésre. A következő két versben Jézus ugyanis a tisztátalanság bűnével való harcról beszél. És az, hogy van lehetőség a botrányt okozó szem vagy kéz eltávolításáról, azt jelenti, hogy még ha vétkeztünk is, de Jézusnál újra lehet kezdeni a harcot.
Szeretett testvérek, emlékezzetek, hogy az a Jézus mondja mindezeket, aki a paráznák és bűnösök közé ment. Aki nem vetett el senkit magától azért, mert akár a legsúlyosabb paráznaságba is belemerültünk. Hallgassátok Pál szavait: „Ne tévelyegjetek! Mert sem paráznák, sem bálványimádók, sem házasságtörők, sem bujálkodók, sem fajtalankodók, […] nem fogják örökölni Isten országát. Pedig ilyenek is voltak közöttetek, de megmosattatok, megszentelődtetek és megigazultatok az Úr Jézus nevében és a mi Istenünk Lelke által.” (1Kor 6:9–11)
Jézus keresztje elég a legnagyobb bűnös összes vétkének eltörlésére is. Kész a legmocskosabb parázna megtisztítására, a legszentségtelenebb ember megszentelésére is. Az ő igazsága még a leggonoszabbunkat is beburkolja, felmenti, és tökéletes igazzá teszi Isten előtt. Csupán hozzá kell menni, és hinni az ő szabadításában.
Ám Jézus meghúz egy vonalat. Kész magához venni a legnagyobb bűnöst is, de ez a bűnös már nem élhet ugyanúgy. Ez a bűnös meghalt a paráznaságának. Sőt, minden nap újra meg kell halnia parázna gondolatainak és cselekedeteinek. Jézus megszabadít a tisztátalanság szolgaságából, de azért, hogy az ő szolgái legyünk. Az igazság szolgái. Hogyan lehetséges ez?
Gyere ki a világosságra! A legfontosabb, hogy a bűn sötétségéből gyere ki a világosságra. Azaz valld meg nyíltan bűnödet, és kérj segítséget egy érett testvéredtől. Keresztyénként a paráznaság legnagyobb veszélye az, hogy azt gondoljuk, egyedül is kezelni tudjuk. Nos, a tapasztalat (sőt, a Biblia is Jn 3:21) azt mutatja, hogy nem. A rejtegetett bűnök csak további bűnöket szülnek. 
Olvastam egy amerikai lelkészről, aki az egyik legnagyobb hitvalló presbiteriánus gyülekezetnek volt a lelkésze. Billy Graham unokája volt. Hatodik éve volt szolgálatban, amikor fény derült egy házasságon kívüli kapcsolatára. Állásából felfüggesztették, de segítséget nyújtottak neki. Őszinte bűnbánatot tartott. Úgy tűnt, élete újra sínre került, elkezdett újra szolgálni. Majd egy éven belül egy újabb házasságtörő kapcsolatra derült fény.[footnoteRef:4]  [4:  http://www.christianitytoday.com/gleanings/2016/march/tullian-tchividjian-confesses-second-affair-coral-ridge.html ] 

Nem tudjuk e bűneinket magunk megoldani. Szükséged van valakire egy testvérre, akivel megosztod kísértéseidet vagy bukásaidat. Aki rendszeresen rákérdez életed konkrét területeire – különösen, ahol gyengén állsz meg.
Bánd meg a bűnödet! Másodszor, szükség van igazi bűnbánatra. Olyan bűnbánatra, ami nem csupán a következményektől tart. Ami nemcsak a tetteit akarja megváltoztatni. Hanem amely elsősorban a szívben változik. 
A Római levélben ezt olvassuk: „De hála legyen Istennek, hogy jóllehet egykor a bűn szolgái voltatok, szívetek szerint engedelmeskedtetek annak a tanításnak, amelyet kaptatok, és megszabadulva a bűntől az igazság szolgáivá lettetek.” (Róm 6:17–18) Erre a szív szerinti változásra van szükség. Meg kell látnod a paráznaság szörnyűségét, és meg kell gyűlölnöd azt. Fel kell mérned, hogy ha Krisztusé vagy, akkor eggyé lettél vele. Akkor tested többé nem a tiéd, hanem Jézus rendelkezik veled. Fel kell adnod saját magadra való jogaidat,[footnoteRef:5] bűnös természetednek meg kell halnia újra és újra a kereszten. Úgy kell élned, ahogy azt Krisztus kéri tőled. Ezt jelenti az ő tanítványának lenni. [5:  http://www.desiringgod.org/articles/sexual-sin-in-the-ministry ] 

Ennek érdekében nézd meg a paráznaságról és a keresztyén életről szóló főbb igeszakaszokat. Szánj időt, és gondolkozz rajtuk. Tanuld meg őket fejből! Imádságban könyörögj bűnbocsánatért, változásért és segítségért!
Használj radikális eszközöket! Végül pedig használj radikális eszközöket! Ha valamire utal Jézus erőteljes képe a szem kivájásáról, akkor arra biztosan, hogy dolgok csak úgy nem fognak változni. Felelős vagy, és le kell számolnod kíméletlenül a bűneiddel.
Jézus először említi a szemet, mint ahol általában elkezdődnek a paráznaság bűnei. Hogyan köthetsz szövetséget a szemeddel Jóbhoz hasonlóan (Jób 31:1), hogy ne vétkezz? Talán le kell dolgokat törölnöd a gépedről, vagy megakadályoznod, hogy hozzáférj bizonyos oldalakhoz. Vagy kemény harcot hirdetsz az ábrándozás ellen.
Majd említi Jézus a kezet, a cselekvésre szolgáló testrészünket. Valószínű, hogy bizonyos dolgokat abba kell hagynod, és nem csinálhatod többé. Talán le kell mondanod eseményekről, időtöltésről, társaságról. Talán telefonszámot kell cserélned. Talán meg kell szakítanod egy kapcsolatot. Bármi legyen is az, bármennyire kedves a szívednek, nem folytathatod. 
Választás előtt állsz. A meg nem bánt bűn a pokolba vezet. Jézus arra hív, hogy őt kövesd. Kívánom, hogy az életet válaszd! Ámen.

